জানা যায়, চলতি বছরের জুন মাসের বেতন বকেয়া পড়ায় শ্রমিকরা জুলাই মাসের মাঝামাঝি সময় কর্মবিরতি পালন করে। এ অবস্থায় কলকারখানা অধিদপ্তর, বিজিএমইএ, কারখানার মালিক ও শ্রমিকদের মধ্যে সমঝোতা চুক্তি হয়। এতে ৩০ জুলাই বেতন পরিশোধের লিখিত ঘোষণাও দেওয়া হয়। কিন্তু বেতন পরিশোধ না করে ৩১ জুলাই থেকে কারখানা অনির্দিষ্টকালের জন্য বন্ধ ঘোষণা করে মালিকপক্ষ। এর জেরে মঙ্গলবার বিকেলে শ্রমিকরা জামগড়া এলাকায় টঙ্গী-আশুলিয়া-ইপিজেড সড়ক অবরোধ করে বিক্ষোভ দেখায়। ফলে সড়কটিতে আধাঘণ্টা যান চলাচল বন্ধ থাকে। খবর পেয়ে পুলিশ ঘটনাস্থলে গিয়ে শ্রমিকদের বুঝিয়ে সড়ক থেকে সরিয়ে নিলে যান চলাচল স্বাভাবিক হয়। কিন্তু পরদিন বুধবার শ্রমিকরা কারখানার সামনে অবস্থান কর্মসূচি পালন করে। এ সময় পাঁচ কর্মকর্তা-কর্মচারীকে অবরুদ্ধ করে রাখে তারা। অবরুদ্ধরা হলেন কারখানার ব্যবস্থাপনা পরিচালক তামান্না ইসাবেলা বাঁধনের উপদেষ্টা নূর উদ্দিন, কমার্শিয়াল ম্যানেজার মজিবর রহমান, স্টাফ আমজাদ হোসেন, মাহাবুব হোসেন ও গোলাম রাব্বানী।